Mitä metsän jatkuva kasvatus on/Erkki Lähde (23.2.-16)

Metsän jatkuva kasvatus on kansainvälisesti käytetty nimitys (englanniksi Continuous Cover Forestry (CCF)). Nimensä mukaisesti metsä säilytetään jatkuvasti puustoisena eli peitteisenä. Se on kasvatustavan tunnusmerkki. Avohakkuuta ei siten tehdä eikä kiertoaikaa käytetä. Ne taas kuuluvat vastakkaisen kasvatustavan tunnusmerkistöön eli nykykäytännön jaksollisen kasvatuksen (englanniksi Rotation Forestry (RF)) hakkuuvalikoimaan. Jatkuvaa kasvatusta kuten jaksollista voidaan metsän tilan mukaan toteuttaa hyvin monella eri hakkuutavalla.

 Jatkuvan kasvatuksen hakkuutapoja ovat puittain tai puuryhmittäin poiminta- eli harsintahakkuu, yläharvennus ja ylispuuhakkuu. Myös luontaisen uudistamisen hakkuut (reikähakkuu (latvusaukko <0,1 ha), suojuspuu- ja siemenpuualat), joissa luontaisesti ilmaiseksi syntynyttä alikasvosta ei raivata ja kasvupaikka säilytetään koko ajan jonkin verran peitteisenä, kuuluvat samaan hakkuuvalikoimaan. Kaikki hakkuut tehdään yläharvennusperiaatteella eli hakataan lähinnä vain ns. arvokasvukynnyksen saavuttaneita isoja ”rahapuita” ja pienien puiden annetaan vuorollaan kehittyä hakkuukypsiksi. Menettely on siten samanlaista kuin vesiekosysteemin kalojen tai rapujen hyödyntäminen. Puuston ei tarvitse koko ajan olla säännöllisen eri-ikäis- tai erikokoisrakenteista. Pitkällä aikavälillä jatkuvarakenteisuus on toki edullisinta.

 Metsän rakenteen käsitteistä esitetään myös hyvin kirjavia kuvauksia. Lyhyesti ja yksiselitteisesti tasarakenteiseksi voidaan luokitella yhtenäinen metsikkö, jossa pienin puu on läpimitaltaan suurempi kuin paksuimman puun läpimitan puolikas. Raja on tietenkin harkinnanvarainen. Muut puustot ovat eriasteisesti erirakenteisia. Kerroksellisen erirakenteisia metsiköt ovat, kun puustoa on selvästi vähintään kahdessa latvuskerroksessa. Jatkuva- eli säännöllisen erirakenteisia metsiköt ovat, kun runkolukujakauma on jokseenkin säännöllisesti laskeva kuvaaja.

 Luokitusta voidaan käyttää kaikissa metsiköissä taimikoista lähtien. Vastaavasti jatkuva kasvatus voidaan aloittaa koska tahansa missä tahansa metsikössä, myös taimikosta. Mitään siirtymäaikoja ei tarvita. Metsät ovat luontaisesti olleet kaikkina aikoina kaikkialla lähes yksinomaan erirakenteisia, yleensä jatkuvarakenteisia kuten muutkin ekosysteemit. Vasta muutaman kymmenen vuoden ajan harrastettu jaksollinen kasvatus (nykykäytäntö) on muuttanut metsiä tasarakenteisiksi puupelloiksi.